**Jolmankosken voimalaitos** on Lapin Ylitorniolla Raanujärvellä oleva vesivoimalaitos, joka sijaitsee Tornionjoen vesistön Tengeliönjoen valuma-alueella Raanujärven ja Vietosen välisessä Jolmankoskessa. Voimalaitos valmistui vuonna 1955 ja se on yksi harvoista Tornionjoen vesistön vesivoimalaitoksista.

Historiaa
---------

Eversti Nordström osti 1950-luvun alussa Haapakosken voimalaitoksen yhtiön Ab Aavasaksa Oy ja vaihtoi sen nimeksi Aavasaksa Oy:ksi. Hän perusti toisenkin yhtiön Länsi-Lapin Voima Oy, jonka nimissä hän ryhtyi rakentamaan vuonna 1953 Kaaranneskosken vesivoimalaitosta, joka valmistui vuonna 1954 sen pystyakselinen Kaplan-turbiini käynnistyttyä. Samalla aloitettiin Vietosen säännöstely ja myös Jolmankosken voimalaitoksen rakentaminen. Kun se valmistui vuonna 1955, alkoi myös Raanujärven säännöstely  ja samalla joutui yhtiö rahallisiin vaikeuksiin. Sen ostivat vakuutusyhtiöt Salama, Kullervo ja Pohjola. Länsi-Lapin Voima Oy sulautettiin 1960-luvun alkupuoliskolla Aavasaksa Oy:öön ja Pohjola myi sen vuonna 1980 Tornionlaakson Voima Oy:lle, jonka Tornionlaakson Sähkö Oy ja Pohjolan Voima Oy omistivat puoliksi. Aavasaksa Oy:n käynnistämä ja Tornionlaakson Voiman Oy jatkama kolmannen vesivoimalaitoksen rakentaminen Portimokoskeen tuli päätökseen vuonna 1987, jolloin Portimokosken vesivoimalaitos valmistui. Jolmankosken voimalaitoksen betonirakenteita ja välppiä korjattiin kesällä 2005 .

Toiminta
--------

Voimalaitoksen omistavat puoliksi Tornionlaakson Voima Oy ja PVO-Vesivoima Oy, jonka omistaa Pohjolan Voima Oy. Se sijaitsee Raanujärvellä Kyläniemessä kantatien 83 eteläpuolella Raanujärven Joonanlahdelta alkavan lasku-uoman luusuassa. Luusuaa kutsutaan Jolmalompoloksi ja sen 700 metriä pitkä yläkanava johtaa voimalaitokselle, joka sijaitsee aivan Vietosen Jolmanlahden pohjukassa. Alle jäävän Jolmakosken putous on viisi metriä. Voimala tuottaa maksimitehon 500 kilowattia (0,5 MW).

Voimala tukkii vaelluskalojen nousureitin eikä koskea voi ohittaa kalatietä pitkin. Siksi voimalan omistajille on asetettu kalojen istutusvelvoite Pohjois-Suomen ympäristölupaviraston 13.9.2005 antamassa päätöksessä. Siinä omistajien on istutettava vuosittain tietty määrä Lapin työvoima- ja elinkeinokeskuksen hyväksymiä kalalajeja.

Säännöstely
-----------

Järven vedenpinnankorkeus on 96,3 metriä mpy, mutta vedenpintaa pyritään säännöstelemällä pitämään 95,0 ja 97,0 metrin välissä. Riippuen alueen lumitilanteesta tai sadannasta, voi säännöstelyrajojen sisällä pysyminen tuottaa vaikeuksia. Voimalan alakanavasta on mitattu suuria virtaamia. Kolme suurinta ovat olleet 90,22 m³/s (20.5.1912), 54,10 m³/s (12.5.1993) ja 40,10 m³/s (25.5.2010).

Lähteet
-------

* Honka, Aapo & Pikkupirtti, Maria: Tengeliönjoen säännöstelyn kehittäminen (PDF), Raportteja 37, ISBN 978-952-314-591-7, Lapin elinkeino-, liikenne- ja ympäristökeskus, 2017

### Viitteet

1. 1 2 3  Eerola, Timo: Vesivoiman tehoreservien suunnittelu (opinnäytetyö), Satakunnan ammattikorkeakoulu, 2011, s.29
2. 1 2  Jolmankosken voimalaitos, Ylitornio (sijainti maastokartalla) *Karttapaikka*. Helsinki:  Maanmittauslaitos. Viitattu 26.10.2019.
3. 1 2  Jolmankosken voimalaitos *pohjolanvoima.fi*. Viitattu 21.2.2019.
4. ↑  Honka & Pikkupirtti: Tengeliönjoen säännöstelyn kehittäminen, 2017, s.12–15
5. ↑  Pohjois\_Suomen ympäristövirasto: Työpadon rakentaminen Raanujärveen Jolmankosken voimalaitoksen vesiteissä suoritettavia korjauksia varten (PDF, Dnro Psy-2005-y-44), 13.9.2005, viitattu 21.2.2019
6. ↑  Honka & Pikkupirtti: Tengeliönjoen säännöstelyn kehittäminen, 2017, s.25–35
7. 1 2  Selvitys Suomen alle 5 MW vesivoimalaitosten sekä niihin välittömästi liittyvien säännöstelyhankkeiden vesilain mukaisten lupien kalatalousvelvoitteista, Linnunmaa Oy, 13.4.2017, viitattu 21.2.2019, s. 120–122
8. ↑  Honka & Pikkupirtti: Tengeliönjoen säännöstelyn kehittäminen, 2017, s.19

Aiheesta muualla
----------------

* Tornionlaakson Sähkö
* ÅF-Consult OY: Suomen vesivoimalaitokset (Arkistoitu – Internet Archive), Hydro Power, päiväys 24.2.2019